**Priča o leptiru**

 Žurno je trčao jednom od najprometnijih zagrebačkih ulica, ne obraćajući pozornost na nestrpljive trube kojima su se oglašavali brojni automobili čiji su vlasnici glasno proklinjali glupavog mladića koji im je tako nesmotreno prepriječio put. Nije čak ni primjetio da je u toj hajci zamalo srušio starca koji je nato započeo svoje omiljeno predavanje o moralnom propadanju današanje mladeži upućeno prvenstveno dvjema staricama koje su ga, snažnim kimanjem sjedokosih glava, potpuno podržavale . Nije ni trepnuo okom kada je nagazio na nogu nekog mladića ravnodušna izgleda kojeg je ravnodušnost u tom trenutku tjelesne boli napustila, ustupajući svoje mjesto gnjevu izraženom psovkom i popraćenom gestikulacijom.

 Čuo je samo ubrzane otkucaje svog srca i vidio je samo crvenu kosu koja je odmicala u rijeci ljudi. “Ne”, pomislio je, “ne smijem je izgubiti.” Zadnjim je snagama potrčao prema “crvenoj kosi”, želeći je dostignuti i razmišljajući o djevojci koju je ta crvena kosa krasila, djevojci koju je prije nekoliko dana ugledao pokraj svoje zgrade, djevojci koja ga je potpuno zaokupila, iako je uopće nije poznavao. Pritom je u ruci stiskao papir na kojem je sinoć našvrljao priču o njoj, priču o leptiru. Zanesen tako u svoje misli, posve nesvjestan crvenog svjetla na semaforu, pretrčavao je preko pješačkog prijelaza.

 Nije čuo cviljenje kočnica ni tupi udarac automobila o svoje tijelo, niti je vidio svoju ruku, koja je klonuvši ispustila komad bijelog papira.

 Nije osjećao ništa.

 Nekoliko sati kasnije, kada su službenici “Gradske čistoće” mlazovima vode pokušavali isprati krv s kolnika, jedna se crvenokosa sagnula i s pločnika podigla već promočeni komad papira. Počitavši ga, zadovoljno se nasmiješila, razmišljajući o tome kako se sada neće morati mučiti s pisanjem priče koju sutra mora predati profesorici hrvatskog jezika.

 Nakon tjedan dana, prihvativši papir na kojem je, šiljastim rukopisom ispisana, stajala dvojka uz obrazloženje: “Potpuno nerealno i nerazumljivo!”, crvenokosa se djevojka kiselo nasmiješila I promrmljala: “Koja glupača!”, a zatim zgužvala “Priču o leptiru” te je bacila u koš za smeće.

Martina Baković 3.a

Opća gimnazija dr. Ivana

Kranjčeva

Đurđevac

Voditelj: prof. Zdravko Seleš